Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων προϊόντων καταγωγής Λαϊκής Δημοκρατίας της Κίνας, Ρωσικής Ομοσπονδίας, Ουκρανίας και Δημοκρατίας της Λευκορωσίας

(2004/C 70/04)

Η Επιτροπή αποφάσισε με δική της πρωτοβουλία να κινήσει σειρά μερικών ενδιάμεσων επανεξετάσεων σύμφωνα με το άρθρο 11 παράγραφος 3 και το άρθρο 22 παράγραφος γ) του κανονισμού (ΕΚ) αριθ. 384/96(1) του Συμβουλίου, όπως τροποποιήθηκε τελευταία με τον κανονισμό (ΕΚ) αριθ. 1972/2002(2) του Συμβουλίου ("ο βασικός κανονισμός").

1. Υφιστάμενα μέτρα

Τα μέτρα που ισχύουν επί του παρόντος και υπόκεινται σ' αυτές τις επανεξετάσεις είναι οριστικός δασμός αντιντάμπινγκ που έχει επιβληθεί με τον κανονισμό (ΕΚ) αριθ. 1531/2002(3) του Συμβουλίου στις εισαγωγές έγχρωμων συσκευών λήψεως για την τηλεόραση, καταγωγής Λαϊκής Δημοκρατίας της Κίνας, και μια ανάληψη υποχρέωσης που έγινε δεκτή με την απόφαση (2002/683/ΕΚ) της Επιτροπής της 29ης Ιουλίου 2002(4)· οριστικός δασμός αντιντάμπινγκ που έχει επιβληθεί με τον κανονισμό (ΕΚ) αριθ. 3068/92(5) του Συμβουλίου επί των εισαγωγών χλωριούχου καλίου (ποτάσας), καταγωγής Ρωσικής Ομοσπονδίας και Δημοκρατίας της Λευκορωσίας· οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 1100/2000(6) του Συμβουλίου στις εισαγωγές καρβιδίου του πυριτίου, καταγωγής Ρωσικής Ομοσπονδίας και Ουκρανίας και ανάληψη υποχρέωσης που έγινε δεκτή με απόφαση (94/202/ΕΚ) της Επιτροπής της 9ης Μαρτίου 1994(7)· οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 950/2001(8) του Συμβουλίου στις εισαγωγές ορισμένων ειδών αλουμινόχαρτου, καταγωγής Ρωσικής Ομοσπονδίας και ανάληψη υποχρέωσης που έγινε δεκτή με απόφαση (2001/381/ΕΚ) της Επιτροπής της 16ης Μαΐου 2001(9)· οριστικός δασμός αντιντάμπινγκ που έχει επιβληθεί με τον κανονισμό (ΕΚ) αριθ. 658/2002(10) του Συμβουλίου στις εισαγωγές νιτρικού αμμωνίου, καταγωγής Ρωσικής Ομοσπονδίας· οριστικός δασμός αντιντάμπινγκ που έχει επιβληθεί με τον κανονισμό (ΕΚ) αριθ. 132/2001(11) του Συμβουλίου στις εισαγωγές νιτρικού αμμωνίου, καταγωγής Ουκρανίας· οριστικός δασμός αντιντάμπινγκ που έχει επιβληθεί με τον κανονισμό (ΕΚ) αριθ. 151/2003(12) του Συμβουλίου στις εισαγωγές ορισμένων φύλλων από χάλυβες με προσανατολισμένους κόκκους που χρησιμοποιούνται σε ηλεκτρικές εφαρμογές, καταγωγής Ρωσικής Ομοσπονδίας και οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 2496/97(13) του Συμβουλίου στις εισαγωγές μετάλλων πυριτίου, καταγωγής Λαϊκής Δημοκρατίας της Κίνας ("τα μέτρα")·

2. Αιτιολόγηση των επανεξετάσεων

Τη 1η Μαΐου 2004 η Ευρωπαϊκή Ένωση θα διευρυνθεί περιλαμβάνοντας δέκα νέα κράτη μέλη. Τη 1η Μαΐου 2004 τα ισχύοντα μέτρα αντιντάμπινγκ στην Κοινότητα των 15 κρατών μελών θα επεκταθούν αυτομάτως για να εφαρμόζονται επίσης από τα νέα κράτη μέλη στις εισαγωγές από τρίτες χώρες.

Μετά από διαβουλεύσεις με τα ενδιαφερόμενα μέρη η Επιτροπή διαπίστωσε ότι η διεύρυνση της Ευρωπαϊκής Ένωσης από την 1η Μαΐου 2004 θα μεταβάλει σημαντικά τις περιστάσεις για τις εισαγωγές ορισμένων προϊόντων που υπόκεινται επί του παρόντος σε μέτρα αντιντάμπινγκ. Πολλοί παραγωγοί-εξαγωγείς που υπόκεινται σε μέτρα αντιντάμπινγκ αναγγέλθηκαν και παρείχαν πληροφορίες στην Επιτροπή προβάλλοντας τον ισχυρισμό ότι η διεύρυνση της Ευρωπαϊκής Ένωσης θα έχει αρνητικές επιπτώσεις για τις εξαγωγές τους στα προσχωρούντα κράτη.

Τα μέτρα αντιντάμπινγκ που αποτελούν αντικείμενο της παρούσας ανακοίνωσης χωρίζονται σε δύο ομάδες με βάση τις ιδιαιτερότητες της κάθε υπόθεσης.

2.1. Τα μέτρα στις εισαγωγές έγχρωμων συσκευών λήψεως για την τηλεόραση, καταγωγής Λαϊκής Δημοκρατίας της Κίνας· τα μέτρα στις εισαγωγές καρβιδίου του πυριτίου, καταγωγής Ρωσικής Ομοσπονδίας και τα μέτρα στις εισαγωγές ορισμένων ειδών αλουμινόχαρτου, καταγωγής Ρωσικής Ομοσπονδίας

Ορισμένες εισαγωγές έγχρωμων συσκευών λήψεως για την τηλεόραση, καταγωγής Λαϊκής Δημοκρατίας της Κίνας και καρβιδίου του πυριτίου και ορισμένων ειδών αλουμινόχαρτου, καταγωγής Ρωσικής Ομοσπονδίας, υπάγονται επί του παρόντος σε ανάληψη υποχρέωσης με ένα ποσοτικό στοιχείο ή/και στοιχείο τιμής. Η Επιτροπή θα εξετάσει αν αυτές οι αναλήψεις υποχρεώσεων που καθορίστηκαν με βάση τα στοιχεία για την Κοινότητα των 15 κρατών μελών, πρέπει να προσαρμοστούν ώστε να λαμβάνεται υπόψη η διεύρυνση της Ευρωπαϊκής Ένωσης σε 25 κράτη μέλη.

2.2. Τα μέτρα στις εισαγωγές χλωριούχου καλίου (ποτάσας), καταγωγής Ρωσικής Ομοσπονδίας και Δημοκρατίας της Λευκορωσίας· τα μέτρα στις εισαγωγές καρβιδίου του πυριτίου, καταγωγής Ουκρανίας· τα μέτρα στις εισαγωγές νιτρικού αμμωνίου, καταγωγής Ρωσικής Ομοσπονδίας και Ουκρανίας· τα μέτρα στις εισαγωγές ορισμένων φύλλων από χάλυβες με προσανατολισμένους κόκκους που χρησιμοποιούνται σε ηλεκτρικές εφαρμογές, καταγωγής Ρωσικής Ομοσπονδίας και μέτρων στις εισαγωγές μετάλλων πυριτίου, καταγωγής Λαϊκής Δημοκρατίας της Κίνας

Οι εισαγωγές χλωριούχου καλίου (ποτάσας), καταγωγής Ρωσικής Ομοσπονδίας και Δημοκρατίας της Λευκορωσίας, οι εισαγωγές καρβιδίου του πυριτίου, καταγωγής Ουκρανίας, οι εισαγωγές νιτρικού αμμωνίου, καταγωγής Ρωσικής Ομοσπονδίας και Ουκρανίας και οι εισαγωγές ορισμένων φύλλων από χάλυβες με προσανατολισμένους κόκκους που χρησιμοποιούνται σε ηλεκτρικές εφαρμογές, καταγωγής Ρωσικής Ομοσπονδίας χαρακτηρίζονται από υψηλά επίπεδα δασμών και από υψηλό επίπεδο εισαγωγών στα προσχωρούντα κράτη. Άλλοι παράγοντες που λαμβάνονται υπόψη κατά την επιλογή μέτρων για επανεξέταση είναι το επίπεδο παραγωγής και το επίπεδο των τιμών στα προσχωρούντα κράτη. Κατά την επανεξέταση, θα εξεταστεί αν, και με βάση το συμφέρον της Κοινότητας, είναι αναγκαίο να προσαρμοστούν αυτά τα μέτρα για να αποτραπούν απροσδόκητες αρνητικές επιπτώσεις στα ενδιαφερόμενα μέρη, συμπεριλαμβανομένων των χρηστών, των διανομέων και των καταναλωτών.

Σημειώνεται ότι αν δεν γίνει η επανεξέταση, όλα τα μέτρα θα εφαρμοστούν αυτομάτως από τα προσχωρούντα κράτη στις εισαγωγές από τρίτες χώρες από την 1η Μαΐου 2004.

3. Διαδικασία

Η Επιτροπή, αφού διαπίστωσε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη σειράς μερικών ενδιάμεσων επανεξετάσεων, κινεί τις επανεξετάσεις, σύμφωνα με το άρθρο 11 παράγραφος 3 και το άρθρο 22 παράγραφος γ) του βασικού κανονισμού, για τα μέτρα αντιντάμπινγκ που απαριθμούνται στο σημείο 1 της παρούσας ανακοίνωσης.

3.1. Συλλογή πληροφοριών

Για να συγκεντρώσει τις απόψεις των ενδιαφερομένων μερών σχετικά με τα ανωτέρω, η Επιτροπή θα έλθει σε επαφή με τον κοινοτικό κλάδο παραγωγής, με τις ενώσεις των παραγωγών ή χρηστών στην Κοινότητα, με τους παραγωγούς-εξαγωγείς στις εν λόγω χώρες, καθώς και με εκείνους που έχουν ήδη αναγγελθεί στην Επιτροπή, με τους εισαγωγείς και τις ενώσεις τους και με τις αντίστοιχες αρχές των ενδιαφερομένων χωρών. Η Επιτροπή θα επικοινωνήσει επίσης με τα γνωστά ενδιαφερόμενα μέρη στα προσχωρούντα κράτη για να γνωρίσει τις απόψεις τους.

Όλα τα ενδιαφερόμενα μέρη, καθώς και τα μέρη στα προσχωρούντα κράτη, καλούνται να γνωστοποιήσουν τις απόψεις τους, να υποβάλουν πληροφορίες και να παρέχουν αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στην παράγραφο 4 της παρούσας ανακοίνωσης.

3.2. Ακροάσεις

Επίσης, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 4 της παρούσας ανακοίνωσης.

4. Προθεσμίες

Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να υποβάλουν τυχόν άλλες πληροφορίες, εκτός εάν ορίζεται διαφορετικά, εντός 10 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν υπάρχει διαφορετική πρόβλεψη, ώστε να μπορέσουν να ληφθούν υπόψη οι παρατηρήσεις τους κατά την έρευνα.

Εφιστάται η προσοχή στο γεγονός, ότι η άσκηση των περισσοτέρων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας 10 εργάσιμων ημερών.

5. Λοιποί

Η Επιτροπή κατέβαλε σημαντικές προσπάθειες για να ενημερώσει όλα τα γνωστά ενδιαφερόμενα μέρη σχετικά με τη δυνατότητα μερικής επανεξέτασης των μέτρων που ισχύουν επί του παρόντος με σκοπό να εντοπίσει πιθανά προβλήματα που θα προκύψουν από την διεύρυνση της Ευρωπαϊκής Ένωσης. Αυτά τα μέρη περιλαμβάνουν τρίτες χώρες και τα προσχωρούντα κράτη στα οποία τα ενδιαφερόμενα μέρη καλούνται ιδιαίτερα να γνωστοποιήσουν γενικά τις απόψεις τους και ειδικότερα να συμβάλλουν στον εντοπισμό πραγματικών περιστατικών που απαιτούνται για την παρούσα επανεξέταση.

Κάθε άλλο μέρος το οποίο δεν έχει ακόμη αναγγελθεί, ή το οποίο έχει ήδη αναγγελθεί αλλά επιθυμεί να παρέχει συμπληρωματικές παρατηρήσεις, μπορεί να το κάνει εντός 15 εργάσιμων ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Οι απόψεις των μερών που δεν θα έχουν αναγγελθεί εντός της προθεσμίας αυτής δεν μπορούν να εξεταστούν σ'αυτές τις επανεξετάσεις αλλά μπορούν να ληφθούν υπόψη εν συνεχεία στην περίπτωση που κινηθούν μεταγενέστερες επανεξετάσεις.

6. Γραπτές παρατηρήσεις και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτώς και πρέπει να αναφέρουν την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο: J-79 5/16 B - 1049 Brussels Φαξ (32-2) 295 65 05 Αριθ. τηλετύπου COMEU B 21877

(1) ΕΕ L 56 της 6.3.1996, σ. 1.

(2) 2 ΕΕ L 305 της 7.11.2002, σ. 1.

(3) ΕΕ L 231 της 29.8.2002, σ. 1

(4) ΕΕ L 231 της 29.8.2002, σ. 42.

(5) ΕΕ L 308 της 24.10.1992, σ. 21, όπως τροποποιήθηκε τελευταία με τον κανονισμό (ΕΚ) αριθ. 969/2000 (ΕΕ L 112 της 11.5.2000, σ. 4).

(6) ΕΕ L 125 της 26.5.2000, σ. 3.

(7) ΕΕ L 94 της 13.4.1994, σ. 32.

(8) ΕΕ L 134 της 17.5.2001, σ.1.

(9) ΕΕ L 134 της 17.5.2001, σ. 67.

(10) ΕΕ L 102 της 18.4.2002, σ. 1.

(11) ΕΕ L 23 της 25.1.2001, σ. 1.

(12) ΕΕ L 25 της 30.1.2003, σ. 7.

(13) ΕΕ L 345 της 16.12.1997, σ. 1. Παρόλα αυτά, ένας οριστικός κανονισμός που θα αφορά το αποτέλεσμα της επανεξέτασης του μέτρου ενόψει της λήξης του, θα δημοσιευθεί στις αρχές Μαρτίου. Ως εκ τούτου, η παραπομπή στο τρέχων εφαρμοζόμενο μέτρο θα αναμορφωθεί ανάλογα.